
ДО
ОБЩИНСКИ СЪВЕТ
БУРГАС


Д О К Л А Д Н А  З А П И С К А
от
Инж. ЧАНКА ИВАНОВА КОРАЛСКА- За Кмет на Община Бургас, съгласно Заповед №281/02.02.2018г. на Кмета на Община Бургас

ОТНОСНО: Определяне на пасища, мери и ливади от Общинския поземлен фонд за индивидуално и общо ползване от собственици или ползватели на животновъдни обекти с пасищни селскостопански животни, регистрирани в Интегрираната информационна система на БАБХ, за стопанската 2018/2019 година. 

УВАЖАЕМИ ОБЩИНСКИ СЪВЕТНИЦИ,

Разпоредбата на чл. 24а, ал.2, т.6 от ЗСПЗЗ предоставя възможност общинските пасища, мери и ливади да се предоставят без търг или конкурс на собственици или ползватели на животновъдни обекти с пасищни селскостопански животни, регистрирани в Интегрираната информационна система на БАБХ. 
Съгласно чл. 37и, ал. 3 от ЗСПЗЗ, Общинският съвет със свое решение определя пасищата, мерите и ливадите за общо и индивидуално ползване. Списъкът с имотите за индивидуално ползване с категории се обявяват в общините и кметствата и се публикува на интернет страницата на общината в срок до 1 март. Лицата следва да подадат заявление по образец до кмета на община, на територията на която е регистриран животновъдния обект в срок до 10 март, към което прилагат изискуемите документи.
Пасищата, мерите и ливадите се разпределят между правоимащите, които имат регистрирани животновъдни обекти в съответното землище, съобразно броя и вида на регистрираните пасищни селскостопански животни, от комисия назначена от Кмета на общината. Комисията определя необходимата за всеки кандидат площ и разпределя имотите за всяко землище, като за целта, в срок до 1 май, съставя протокол за окончателното разпределение на имотите при наличие на необходимите площи. При недостиг на пасища, мери и ливади от общинския поземлен фонд в землището към разпределените по предходния ред имоти, комисията извършва допълнително разпределение в съседно землище, което може да се намира в съседна община или област, и съставя протокол за окончателното разпределение на имотите в срок до 1 юни. Този ред се прилага до изчерпване на имотите от общинския поземлен фонд или до достигане на нормата по чл.37и, ал. 4 от ЗСПЗЗ. Разпределението се извършва последователно в съседното землище, община и област.
Въз основа на протокола, кметът на община сключва договор за наем или аренда, като за имоти, които изцяло или частично не попадат в актуалния към датата на подписване на договора специализиран слой по чл. 5, ал. 2 от Наредба № 2 от 17 февруари 2015 г. за критериите за допустимост на земеделските площи за подпомагане по схеми и мерки за плащане на площ, не се дължи заплащане на наемна цена, съответно арендно плащане за две стопански години от сключването на договора. Минималният срок на договорите е 5(пет) стопански години.
Съгласно разпоредбата на чл. 37и, ал.13 от ЗСПЗЗ, останалите след разпределението свободни пасища, мери и ливади от общинския поземлен фонд следва да се отдадат под наем или аренда за срок от 1(една) стопанска година чрез търг, в който се допускат до участие само собственици на пасищни селскостопански животни, регистрирани в Интегрираната информационна система на БАБХ. 
Останалите след провеждане на търга по чл.37и, ал. 13 свободни пасища, мери и ливади се отдават чрез търг за срок също от 1(една) стопанска година, на собственици на пасищни селскостопански животни и на лица, които поемат задължение да ги поддържат в добро земеделско и екологично състояние, по ред, определен в правилника за прилагане на закона. 
Търговете за пасища, мери и ливади от общинския поземлен фонд се провеждат по реда на Закона за общинската собственост.
Съгласно чл.37о, ал.1 от ЗСПЗЗ, Общинският съвет определя с решение, прието с мнозинство от общия брой на съветниците размера и местоположението на мерите и пасищата за общо и за индивидуално ползване. По смисъла на ЗСПЗЗ “общо ползване” е традиционна практика на жителите от населеното място с дребни земеделски стопанства за пасищно животновъдство върху обществените мери и пасища, включително чрез образуване на едно или повече колективни стада. Според обичайната практиката, наложила се в българския бит и селско стопанство, свободните селски мери и пасища, се ползват от колективната териториалната общност на населеното място. В малките населени места, домакинствата отглеждат по едно или няколко дребни пасищни животни за задоволяване основно на лични нужди. Удачно е свободните мери и пасища останали извън индивидуалното разпределение да се използват от населението безплатно, за което е необходимо Общинският съвет да вземе решение. 
Размерът и местоположението на пасищата, мерите и ливадите за индивидуално и за общо ползване са посочени в Годишния план за паша за стопанската 2018/2019 година (Приложение №2).
Два от имотите за индивидуално ползане (Приложение №1), не са включени в Програмата за управление и разпореждане за 2018г. на Община Бургас по чл.8, ал.9 от ЗОС(Приложение №1).
Съгласно разпоредбата на чл.37и, ал.1 от ЗСПЗЗ, отдаването под наем на пасища, мери и ливади от общинския поземлен фонд се извършва по цена, определена по пазарен механизъм. В изпълнение на цитираните законови изисквания, Община Бургас е възложила на независим лицензиран оценител, вписан в регистъра на Камарата на независимите оценители в България да изготви пазарни оценки на общинските мери, пасища и ливади, по землища. 
В изпълнение на разпоредбата на чл.37о, ал.2 от ЗСПЗЗ са определени Правилата за ползване на мерите и пасищата на територията на община Бургас, които имат за цел дългосрочното опазване на пасищата в Община Бургас, запазване на биологичното разнообразие, намаляване негативните промени от изоставяне на пасищата и използване на земите за други цели (Приложение №4).
Съгласно разпоредбата на чл. 37о, ал. 4 от ЗСПЗЗ, Общинският съвет ежегодно приема решение, с мнозинство от общия брой на съветниците, за предоставяне и актуализиране на ползването на мерите, пасищата и ливадите, което съдържа:
1. Годишен план за паша;
2. Съгласие за предоставяне на мерите, пасищата и ливадите за общо и индивидуално ползване;
3. Задълженията на общината и на ползвателите за поддържането на мерите, пасищата и ливадите.
Съгласно разпоредбата на чл. 37и, ал. 3 от ЗСПЗЗ, списък на имотите за индивидуално ползване с категории се обявява в общините и кметствата и се публикува на интернет страницата на общината в срок до 1 март, а до 10 март животновъдите подават заявление по образец до кмета на общината.
За да спази предвидения в закона срок и с оглед защита интересите на животновъдите е необходимо да се допусне предварително изпълнение на решението на Общинския съвет, на основание чл. 60, ал. 1, предложение второ от АПК.
Ето защо, предлагам Общински съвет- Бургас, на основание чл.21, ал.1, т.8 от Закона за местното самоуправление и местната администрация, чл.37и, ал.3 и чл.37о, ал. 1 и ал. 4 от Закона за собствеността и ползването на земеделските земи, чл.98, ал.4 от Правилника за прилагане на Закона за собствеността и ползването на земеделските земи и чл. 60, ал. 1, предложение второ от АПК, да вземе следните 

Р Е Ш Е Н И Я :

1. Да се допълни Програмата за управление и разпореждане с общинска собственост на Община Бургас за 2018г. в частта на Глава ІV.3. „Отдаване под наем на земеделски земи- пасища, мери и ливади“, със земеделски имоти- общинска собственост, с начин на трайно ползване „пасище, мера“ или „пасище“, описани в Приложение №1, неразделна част от настоящите решения.
2. Определя пасищата, мерите и ливадите, предназначени за индивидуално и общо ползване по землища на територията на Община Бургас, съгласно Годишен план за паша за стопанската 2018/2019 г. (Приложение №2), неразделна част от настоящите решения.
3. Дава съгласие да се предоставят за индивидуално и общо ползване за стопанската 2018/2019 г. имотите по т.2 и приема Годишен план за паша за стопанската 2018/2019г., съдържащ размера и местоположението им в землищата на населените места(Приложение №2).
4. Мерите, пасищата и ливадите, определени за общо ползване, да се използват безвъзмездно от жителите на населеното място, притежаващи дребни земеделски стопанства с пасищни животни или от образуваните колективни стада.
5. Мерите, пасищата и ливадите, определени за индивидуално ползване, да се отдадат под наем при спазване условията на чл. 37и от ЗСПЗЗ и чл.98, чл.99 и чл.100 от ППЗСПЗЗ, за срок от 5 (пет) стопански години на собственици или ползватели на животновъдни обекти с пасищни селскостопански животни, регистрирани в Интегрираната информационна система на БАБХ.
6. На основание чл.37и, ал.13 от ЗСПЗЗ, да се отдадат под наем по реда на Закона за общинската собственост за срок от 1 стопанска година(за стопанската 2018/2019г.), останалите свободни цели имоти- пасища, мери и ливади, определени за индивидуално ползване, чрез провеждане на публични търгове с тайно наддаване, в които да бъдат допуснати до участие само собственици на пасищни селскостопански животни, регистрирани в Интегрираната информационна система на БАБХ.
7. На основание чл.37и, ал.14 от ЗСПЗЗ, останалите след провеждане на търга по т. 6 свободни имоти- пасища, мери и ливади да се отдадат под наем по реда на Закона за общинската собственост, за срок от 1 стопанска година(за стопанската 2018/2019г.), чрез провеждане на публични търгове с тайно наддаване, на собственици на пасищни селскостопански животни и на лица, които поемат задължение да ги поддържат в добро земеделско и екологично състояние, съгласно ред, определен в ППЗСПЗЗ. 
8. Определя годишни наемни цени на общинските пасища, мери и ливади за индивидуално ползване през стопанската 2018/2019г. и начални тръжни наемни цени за имотите по т.6 и т.7 от настоящите решения (Приложение №3), съгласно оценителски доклади, неразделна част от настоящите решения.
9. Приема Правила за ползване на общинските пасища, мери и ливади на територията на общината(Приложение №4), неразделна част от настоящите решения.
10. Определя задълженията на общината и ползвателите за поддържане на мерите, пасищата и ливадите, както следва:
 ЗАДЪЛЖЕНИЯ НА ОБЩИНА БУРГАС:
10.1. Община Бургас предоставя на животновъдите, отглеждащи пасищни животни земеделски земи - общинска собственост, с начин на трайно ползване пасища, мери и ливади, в състоянието, в което се намира, като осигурява безпрепятственото им използване. 
10.2. Общинските пасища, мери и ливади се предоставят на животновъдите за директно подпомагане при кандидатстването им по различните схеми за подпомагане на земеделските стопани, базирани на площ. Сключването на договор за наем не гарантира подпомагане на земеделския производител.
10.3. Кметовете на населените места и кметските наместници от съставните селища на Община Бургас се задължават да следят за изпълнението на Правилата за ползване на общинските мери, пасища и ливади от страна на ползвателите. При констатирани нарушения да уведомяват Община Бургас.
ЗАДЪЛЖЕНИЯ НА ПОЛЗВАТЕЛИТЕ:
10.4. Ползвателите се задължават да използват пасищата, мерите и ливадите по предназначение, а именно: 
- Пасищата се ползват за паша на селскостопански животни, а коситба може да се извършва като алтернатива на пашата или като метод за борба с плевели;
- Мерите се ползват само за паша на селскостопански животни;
- Ливадите се използват за косене;
10.5. Ползвателите да спазват одобрените със заповед №РД09-122/23.02.2015г. на Министъра на земеделието и храните Национални стандарти за добро земеделско и екологично състояние на земята в област „Околна среда, изменение на климата и добро земеделско състояние на земята“;
10.6. Да не допускат замърсяване на общинските пасища, мери и ливади с битови, строителни, производствени, опасни и други отпадъци;
10.7. Да не се палят сухи треви и храсти в пасищата, мерите и ливадите;
10.8. Да не се извършва паша нощем и без пастир, както и да не се допуска лагеруване на домашни животни в пасищата;
10.9. Да не допускат използване на общинските пасища, мери и ливади, както и на местата за водопой от животни, които не са идентифицирани и на които не са извършени мерките по държавната профилактична програма и по програмите за надзор и ликвидиране на болестите по животните;


10.10. Да не се извършва паша в горите, граничещи с пасищата;
10.11. Да не извършват сеч на намиращите се върху отдадените под наем пасища, мери и ливади отделно стоящи или групи дървета, без разрешение от компетентните органи;
10.12. Да ги опазват от ерозиране, заблатяване, засоляване;
10.13. При необходимост да извършват пръскане със съответните разрешени препарати за обезпаразитяване и наторяване;
10.14. Да не изграждат постройки с траен статут в пасищата, мерите и ливадите, както и да не ограждат предоставените площи, освен с електропастир;
10.15. Да не ги преотстъпват за ползване на трети лица;
10.16. Ползвателите на мери, пасища и ливади от общинския поземлен фонд организират охраната на ползваните от тях имоти, включени в договора за наем;
10.17. Условията за поддържане на земята в добро земеделско и екологично състояние не отменят задълженията на собствениците или ползвателите на земеделски земи по Закона за опазване на земеделските земи, Закона за собствеността и ползването на земеделските земи и други нормативни актове.
11. На основание чл. 60, ал. 1, предложение второ от АПК, допуска предварително изпълнение на решенията.

Приложения:
Приложение №1- Списък с имоти- пасища, мери и ливади, допълнение към Програмата за управление и разпореждане за 2018г. на Община Бургас по чл.8, ал.9 от ЗОС.
Приложение №2- Годишен план с имоти- пасищата, мерите и ливадите, предназначени за индивидуално и общо ползване, по землища.
Приложение №3- Оценителски доклади с определени годишни наемни цени на пасища, мери и ливади за индивидуално ползване през стопанската 2018/2019г. и начални тръжни наемни цени за имотите по т.6 и т.7 от настоящите решения.
Приложение №4- Правила за ползване на общинските пасища, мери и ливади на територията на общината


Инж. ЧАНКА КОРАЛСКА
За Кмет на Община Бургас
Съгл. Заповед №281/02.02.2018г.

